  Виталий Пронин Яр ёросысь Вортча гурт поселениен кивалтӥсь З. Вершинина велосипедэн ветлэ, малы ке шуоно сюресъёссы уродэсь.Каль Вортчалан сюрес выльдӥське Яр ёросысь Вортча гурт поселениен 11 ар кивалтэ Зинира Вершинина. Шальтыр гинэ удмурт кылын вераськемысьтыз, сое мон удмурт кожай, нош со бигер вылэм. Милям татын бигеръёс вочак удмурт сямен верасько, шуиз.  Пеймытын пуко Вортча гурт поселение 7 гурт пыре, но 5-яз пырыны оло быгатод, оло уд. Меметгурт, Васёпи, Логошур, Дусыгурт, Бердыш палъёсы нуись сюресъёс уродэсь, выжъёс куашкамын. Дуннелэсь люкиськыса кадь улэмысьтызы, тапалъёсын пудо но вордэмысь дугдо ни. Нош гуртоослэн вань коньдон поттонзы - пудо вордон. Татын уго хозяйствозы но йӧнала ӧвӧл. «Лекма» огазеяськон ужа ик, но со али гинэ, выль егит кивалтӥсь лыктыса, ӝутӥськыны выре.- Васёпи палъёсын улӥсьёслэсь йӧлзэс но басьтэмысь дугдӥзы, нош йӧлзэс сётэмзы юн потэ, - вера Зинира Вершинина. - Азьвыл частник йӧлзэс октэ вал, выль машина басьтӥз но техниказэ урод сюрестӥ быдтэмез уг поты. 2 скал вордӥсьёс толэзяз 12 сюрс манет потто вал. Магазин но сопалан ӧвӧл. Вераськимы вал автолавка келян пумысен. Таин но шуг-секытъёс кылдыло. Отӥяз асьсэос ик шуизы: укыл (кулэ ӧвӧл), пе. Тыбыр вылазы ик сиён вортто. Сопалан ульчаоссы но уг югдытӥсько. Дышизы ни пеймытын улыны. Нош ик шуо: укыл, кулэ луиз ке, куром.Ёрос центрлэсь 25 иськемлы кыдёкын улыны секыт. Поселенимы барыш поттыны уг быгаты. Ёросысь кивалтӥсьёс ужрадъёсамы пыриськыло ик. Но кыӵе ке шуг-секытъёс кылдо ке, коньдон ӧвӧл, шуо но, югдур интыысьтыз уг вырӟы. Таин сэрен ик гуръёсмы вискысь сюресъёс уг лэсьтӥсько. Гурт поселениосын кивалтӥсьёс амбразура вылын кадь: огпалаз кивалтӥсьёс, мукет палаз калык. Коть шори пилиськы!Туала вакытэ кызьы улыны ик паймод. Юбоос улын музъем - гурт поселенилэн, нош юбоос - «Удмуртэнерго» огазеяськонлэн Глазовысь филиалэзлэн. Юбо йылэ лампа юнматӥськомы ке, юбоез арендае басьтӥськомы луэ. Музъем понна глазовъёс араз ог 300 манет милем тыро: 1 юбо улысь музъем 90 копейка «сылэ». Нош ми 64 светильник понна «Удмуртэнерголы» 7 сюрс манетлэсь трос сётӥськом. Но талы бюджетын уксё пусъемын ӧвӧл. Ӧд тыры ке, тылмес кысозы.Сюресъёсъя фондлы тау шуисько. Ужаны лыктыкум, сюресъёс одӥг ульчаын но ӧй вал, валлё трактор гинэ но потыны ќз быгаты. Каль ортчыны луэ ни пичи машинаосын. Вортчалась Ф. Васильевлэсь ульчазэ лэсьтӥм. Каль Чапаевскоез, Набережноез, Угловоез пумаз быдтӥськом.  Ӟанкагуртысь одӥг сюрессэ донганы медӥськом. Валлё ульчаосты сузянлы но югдытонлы араз 23 сюрс манет висъяло вал. Мар соин лэсьтод? Туэлы Сюресъёсъя фондын 484 сюрс манет чакламын. Толалтэ сюрес сузяны 80 сюрс манет висъямын. Сюрес дурысь турынэз турнаськомы литовкаен. Миым басьтӥмы вал триммер, но со пумтэм тӥяське. Тупатыны быдэс гужем быре. Капчигес - киын.  Пудо трос вордо Зинира Вершинина верамъя, вашкала вакытэ сюресъёсын такем ӧз курадӟылэ: 30-20 ар талэсь азьло тапалан юн хозяйство вал уго, выжъёсты но тупатъяса возиз. Табере бусыос но уг гырисько, возьёс уг турнасько, выж но нокинлы кулэ ӧвӧл.- Лудъёс киземын ӧвӧл. Хозяйство тулысысен гинэ ужа бере, вань лудъёсты басьтыны уз быгаты, - веранзэ азьланьтэ Зинира Вершинина. - Нокызьы но дышыны ум быгатӥське, лудъёсын пужым, кызьпу будэ ни шуыса. Губи, боры - шур кадь трос. Но гуртлэн та бордын шат шудэз? Гуртысь адями адӟыны кулэ шепаськись юосын лудъёсты. Но туж оскиськомы, хозяйствомы юнмалоз шуыса. Егитъёс Вортчала улыны уз лыктэ ни, но шоро-куспо арлыдо адямиослы татын коть уж кылдоз. Каль 10 мурт Глазов ёросысь Чурае нуналлы быдэ ужаны ветлэ, уждунзы ог 10 сюрс манет гинэ ке но. Сомында мурт ик вахта амалэн ужа.Поселениын 54 корка газэн улэ ни. Чакламын вал Вортчаын 130, нош Ӟанкагуртын 30 коркае шуныт кыскыны. Олоку та лыдпусъёс зэмалозы ай. Зинира Мингараевна верамъя, мукет гуртъёсы газ кыскон чакламын ик ӧвӧл - быро.- Валлё фермер кариськыны турттӥсьёс 6-7 кузя люкаськылӥзы. Но азинтӥськыны  ӧз быгатэ - налогъёс туж бадӟымесь. Каль фермере кутскисез ик ӧвӧл ни. Калыкен вераськыку но, музъемен но пудоен вырыны косӥськомы. Туала вакытэ кун ласянь юрттэт но висъяське уго. Гуртоосмы узыр уло - трос пудо вордо. Но фермере уг мыно, гуртмы туж кыдёкын шуыса. Сӥлез вузаны шуг. Пудо вандон цех луыны кулэ. Ёросын ӧвӧл - Юкаменске нулло. Гуртоос понна та закон - бадӟым йыр висён.  Пудо сиён, топливо дуно, калык пересьме, - шуэ кивалтӥсь.Вортчалась клубе пинал калык пумен потамысь дугдэ ни. Сое ас вакытаз воксё пытсаны туртто ни вал, липетэз вия шуыса. Но Зинира Вершинина сюлмаськемен, липетлы коньдон сюриз, тани-тани лэсьтозы. Тапалан бесерманъёс уло, соослэсь культуразэс утёно. «Бесерман крезь» ансамбльзы вань, со шаермылэн палэназ но пота.- Клуб юн кулэ деревнялы. Егитъёс ветло на отчы пукыны. Егитъёс - со ми, 50 аресъемъёс, - шуэ Зинира Мингараевна. - Ӟанкагуртысь клуб пытсаськиз 2 ар талэсь азьло. Но отчы толэзяз огпол ветлэ автоклуб: клубез усьто, отын концерт пукто я кыӵе ке ужрад радъяло. Вортчалась клубез лэсьтӥзы ке, кырӟалом но, тэтчаломы но. Туж вожъяськисько пенсионеръёслы. Поселениысьтымы ветеранъёслэн кенешенызы кивалтӥсь Антонида Главатских юн команда кылдытӥз. Гуртоос гужем велосипедэн ворттыло, пыдын ветло, толалтэ куас вылэ султо - ялан походын. Мон но пенсиозь мед улом.Елена Сараматова Туспуктӥз В. Беломорских Теги: Ярёрос  